钦定古今图书集成/明伦汇编/闺媛典/第102卷 > 皇清八 > 龚行妻谢氏
## 钦定古今图书集成/明伦汇编/闺媛典/第102卷 > 皇清八 > 龚行妻谢氏

按《镇江府志》：“谢氏，龚行妻，扬州兴化人。避水患，从夫携女巧儿移居丹徒南关口河干，业屑豆为生。是时城中外分屯卒盈万，民间无赖少年，纠合嬉游，凭借放息钱网利。江宁人田五，窜身行伍，亦僦肆南城外，与行居相望，瞰谢暨女美数，数恣戏谑。谢拒避之，更匿其女。一日，行偶出，田偕诸少年饮酒，醉期，必犯之。” 谢未及避，大怒，高声号呼。田仆谢于地，跨其身，拳殴之。女急出救，田乃起，持女手戏。女奋力脱走，取械击田。比邻至，解之，田竟扬扬去。有何三者，田党也，索白金二两，为田主画。令樊某作《龚行负息钱券》，群过行执券索负，恣怒，殴愈甚，谢与行仰天号呼至出血。乡邻并怵其威，无敢一言直之者。乃诉之官。官勿辩券伪，竟笞行，令偿田负，且敕来日系谢同候质行归语。谢语未毕，隶急拥之去。谢既自恨故家子女横受侮辱，更恸夫无罪被笞，念非捐身，田恶状不彰，冤亦不能白。于是篝灯持女哭。女感激愿从母死。母女哭竟夜，乃以赤带系女臂，连袂投于河。谢年三十四，女年十七。谢方有身，一时实殒三命。隶犹责行，匿妻弗出。邻述其状，行沿河大号，声发，尸涌水中，立复诉之官。田、何始并逮系。是时戊午之夏，尸逾五日方殓，无秽气。河上下相往来者，纷纷率维舟拜奠弗绝。巡抚都御史律田罪当斩，疏闻，建坊诸

生葬之釜鼎山侧